Corsica adoptă proiectul constituțional de autonomie
- Iuliu Vlădescu
- 29 martie 2024, 15:49
Adunarea din Corsica a adoptat proiectul constituțional de autonomie pentru Insula Frumuseții, scrie La Tribune.
Corsica, mai aproape de autonomie
Proiectul constituțional de autonomie pentru Corsica a fost adoptat miercuri seara târziu de Adunarea Corsicană.
Textul constituțional care prevede "un statut de autonomie" pentru Corsica "în cadrul Republicii" a fost adoptat cu o mare majoritate miercuri seară de Adunarea din Corsica, 13 aleși din 63 votând însă împotriva acordării unei puteri normative locale.
Textul, compus din șase paragrafe, a fost supus votului în trei părți, cu privire la noțiunea de comunitate corsicană, posibilitatea de putere normativă acordată aleșilor insulari și, în final, ideea de a supune acest text alegătorilor corsicani printr-o consultare populară. Apoi, un al patrulea vot a validat această consultare în trei acte a celor 63 de reprezentanți aleși ai Adunării din Corsica.
Dificultăți pentru Franța
Sesiunea a fost deschisă cu trei ore întârziere din cauza dificultăților locale de a conveni asupra acordului încheiat la Paris între guvern și aleșii insulei privind "textele constituționale".
Acest acord, realizat după doi ani de negocieri și cinci ore de discuții între ministrul de interne, Gérald Darmanin, și opt aleși corsicani reprezentând diferitele tendințe politice ale hemiciclului insular, trezise un optimism prudent în insula de 340.000 de locuitori condusă de naționaliști din 2015.
Discuțiile despre Corsica, lansate în 2022
Discuțiile asupra unei forme de autonomie au fost lansate după săptămâni de violențe pe insulă în 2022, în urma morții activistului pentru independență Yvan Colonna, atacat în închisoare, unde executa o condamnare pe viață pentru asasinarea, în 1998, a prefectului de Corsica Claude Erignac.
Invidiat de Guyana, Alsacia, Țara Bascilor și Bretania, textul examinat miercuri "prevede recunoașterea unui statut de autonomie pentru Corsica în cadrul Republicii, care ține cont de propriile interese legate de insularitatea sa mediteraneeană, de comunitatea istorică, lingvistică și culturală care a creat o legătură deosebită cu pământul său".
(Traducere: Gabriela Sîrbu, RADOR RADIO ROMÂNIA)